ธ.กรุงเทพออกหุ้นกู้10ปีดอกคงที่4.375%
ธนาคารกรุงเทพขายหุ้นกู้ด้อยสิทธิ อายุ 10 ปี ดอกเบี้ยคงที่ 4.375% ต่อปี อันดับเครดิต AA-(tha)
15 พ.ย. 2555

ธนาคารกรุงเทพขายหุ้นกู้ด้อยสิทธิ อายุ 10 ปี ดอกเบี้ยคงที่ 4.375% ต่อปี อันดับเครดิต AA-(tha)
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารเตรียมเสนอขายหุ้นกู้ด้อยสิทธิ ครั้งที่ 1/2555 อายุ 10 ปี ด้วยอัตราดอกเบี้ยคงที่ 4.375% ต่อปี จ่ายดอกเบี้ยทุก 6 เดือน ครบกำหนดไถ่ถอนในปีพ.ศ.2565 โดยธนาคารมีสิทธิไถ่ถอนก่อนกำหนดหลังครบ 5 ปี นักลงทุนกลุ่มสถาบันและนักลงทุนทั่วไปสามารถจองซื้อขั้นต่ำ 2 แสนบาท และทวีคูณครั้งละ 1 แสนบาท ระหว่างวันที่ 26 พ.ย. -  7 ธ.ค. 55 ที่สาขาธนาคารกรุงเทพทั่วประเทศ รวมสาขาไมโคร 
หุ้นกู้ด้อยสิทธิดังกล่าว ได้รับการจัดอันดับที่ระดับ AA-(tha) จากบริษัท ฟิทช์ เรทติ้งส์ (ประเทศไทย) และอยู่ระหว่างการยื่นแบบแสดงรายการข้อมูลและร่างหนังสือชี้ชวนกับสำนักงาน ก.ล.ต. โดยธนาคารจะนำเสนอขายจำนวน 2 หมื่นล้านบาท และมีหุ้นกู้สำรองอีก 1 หมื่นล้านบาทสำหรับเสนอขายในกรณีที่มีความต้องการจากผู้ลงทุนสูงเกินกว่าประมาณการ
การเสนอขายหุ้นกู้ด้อยสิทธิดังกล่าวเป็นการระดมเงินระยะยาวสำหรับธนาคารในอัตราดอกเบี้ยเที่เหมาะสม  และนับเป็นอีกหนึ่งทางเลือกในการลงทุนและออมเงินระยะยาวของผู้สนใจ   สำหรับอันดับความน่าเชื่อถือที่สูงที่ได้รับสำหรับหุ้นกู้ด้อยสิทธิดังกล่าว มีปัจจัยสนับสนุนจากระดับเงินกองทุนและความสามารถในการทำกำไรของธนาคารที่อยู่ในระดับดี  คุณภาพสินทรัพย์ ตลอดจนฐานเงินฝากในประเทศที่แข็งแกร่ง
จากข้อมูลวันที่ 30 กันยายน 2555 ธนาคารมีสินทรัพย์รวม 2,280,646 ล้านบาท  อัตราส่วนเงินกองทุนทั้งสิ้นและเงินกองทุนชั้นที่ 1 (Tier 1) ต่อสินทรัพย์เสี่ยง (BIS Ratio) จะอยู่ในระดับแข็งแกร่งถึง 15.9% และ 12.8% ตามลำดับ